Komisijos direktyva 1999/25/EB
1999 m. balandžio 9 d.
derinanti su technikos pažanga Tarybos direktyvą 93/34/EEB dėl įstatymais numatyto dviračių arba triračių motorinių transporto priemonių ženklinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos direktyvą 92/61/EEB dėl dviračių arba triračių motorinių transporto priemonių tipo patvirtinimo [1] su pakeitimais, padarytais Austrijos, Suomijos ir Švedijos Stojimo aktu, ypač į jos 16 straipsnį,
atsižvelgdama į 1993 m. birželio 14 d. Tarybos direktyvą 93/34/EEB dėl dviračių ir triračių motorinių transporto priemonių privalomojo ženklinimo [2], ypač į jos 3 straipsnį,
1) kadangi Direktyva 93/34/EEB yra viena iš atskirųjų direktyvų, kuri pagal Bendrijos tipo patvirtinimo tvarką buvo įdiegta Direktyva 92/61/EEB; kadangi dėl to šioje direktyvoje taikomos Direktyvos 92/61/EEB nuostatos, susijusios su transporto priemonių sistemomis, komponentais ir atskirais techniniais agregatais;
2) kadangi technologijos patobulinimai dabar leidžia Tarybos direktyvą 93/34/EEB derinti su technikos pažanga; kadangi siekiant užtikrinti, kad visa tipo patvirtinimo sistema tinkamai veiktų kaip visuma, būtina paaiškinti arba užbaigti tam tikras atitinkamos direktyvos nuostatas;
3) kadangi šiuo tikslu būtina suderinti tam tikrus naudojamus simbolius ir paaiškinti nustatytus tam tikrus reikalavimus, keliamus simboliams, kuriuos reikia naudoti taikant gamintojo duomenų plokštelės privalomąjį ženklinimą;
4) kadangi šioje direktyvoje numatytos priemonės atitinka Tarybos direktyvos 70/156/EEB [3] 13 straipsniu įsteigto Derinimo su technikos pažanga komiteto nuomonę, su paskutiniais pakeitimais, padarytais Europos Parlamento ir Tarybos direktyva 98/91/EB [4],
PRIĖMĖ ŠIĄ DIREKTYVĄ:
1 straipsnis
Direktyvos 93/34/EEB priedas pakeičiamas atsižvelgiant į šios direktyvos priedą.
2 straipsnis
1. Nuo 2000 m. sausio 1 d. valstybės narės dėl su privalomuoju ženklinimu susijusių priežasčių negali:
- atsisakyti suteikti dviratei arba triratei motorinei transporto priemonei EB tipo patvirtinimą,
- uždrausti registruoti, parduoti arba pradėti eksploatuoti dvirates arba trirates transporto priemones,
jeigu tų transporto priemonių privalomasis ženklinimas atitinka Tarybos direktyvos 93/34/EEB reikalavimus su pakeitimais, padarytais šia direktyva.
2. Nuo 2000 m. liepos 1 d. valstybės narės kiekvienam naujam dviratės arba triratės motorinės transporto priemonės tipui dėl su privalomuoju ženklinimu susijusių priežasčių atsisako suteikti EB tipo patvirtinimą, jeigu nesilaikoma Direktyvos 93/34/EEB reikalavimų su pakeitimais, padarytais šia direktyva.
3 straipsnis
1. Valstybės narės ne vėliau kaip 1999 m. gruodžio 31 d. priima ir paskelbia nuostatas, kurios įgyvendina šią direktyvą. Apie tai jos nedelsdamos praneša Komisijai.
Tas nuostatas jos taiko nuo 2000 m. sausio 1 d.
Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1999 m. balandžio 9 d.